text: Esbjerg på vej tilbage til superligaen 
  17 oktober 2011 kl. 06.50
  Esbjerg fB har vestenvinden i ryggen på fodboldbanen. De fører klart 1. division og synes godt på vej tilbage til superligaen.
  En sejr på 2-1 ude over Hobro konsoliderede placeringen som favorit til at rykke direkte tilbage i Superligaen. 
  EfB fører nu 1. division med fem points til nærmeste konkurrent: Randers FC, som rykkede ned fra superligaen sidste sæson sammen med netop Esbjerg.
  
  Chok-start 
  Hobro gav ellers Esbjerg-spillerne noget af et chok, da holdet kom foran allerede efter ét minuts spil. 
  Men to mål - henholdsvis af Martin Braithwaite og Nicolai Høgh - sikrede sejren til vestkystbyen.
  
  Tommy Bechmann scorede 
  SønderjyskEs superliga-mandskab tog også tre point i deres kamp. På udebane besejrede holdet bundproppen HB Køge med 3-1. Allerede ved pausen var sønderjyderne i front med 2-0. 
  Tommy Bechmann tegnede sig for sin første scoring siden han kom til klubben fra tyske Freiburg i sommer. SønderjyskE er nu på 8. pladsen i Superligaen.
  